**Ausweis**

*Nichita Stănescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Scot sângele ștampilat la vedere.

Mi se dă drumul.

Scot osul sculptat la vedere.

Întârzâi o secundă, dar mi se dă drumul.

Scot îndurătoarea limbă vorbită, la vedere.

Dicționarele sunt pregătite, așa că mi se dă drumul.

De ce vrei să treci, m-a întrebat moartea.

Sunt liber, i-am răspuns,

așa că nu am chef să-ți răspund.

Ea a stat un timp descumpanită,

apoi, mi-a dat drumul.

Am pe mine toate ștampilele.

Dacă vreți să știți

eu, unul, sunt în ordine,

mie mi se dă drumul.